Kaapse balju-hoë in hof weens bedrog van R2 m. | Netwerk24
Deur Jana Breytenbach 13 Junie 2019 11:12
'n Hooggeplaaste balju van Kaapstad het Woensdag in die landdroshof in Wynberg op aanklagte van bedrog van R2 miljoen verskyn.
Die Valke het hom vroeër in hegtenis geneem.
Hoosain Kagee, 'n voormalige uitvoerende bestuurder van die Suid-Afrikaanse Raad van Balju's, het in die hof verskyn op aanklag van bedrog waarby R2 miljoen betrokke is. Foto: Verskaf
Kapt. Philani Nkwalase, woordvoerder van die Valke, sê in 'n verklaring Hoosain Kagee (48) word daarvan aangekla dat hy oor 'n tydperk van agt jaar by verskeie voorvalle van bedrog, korrupsie en geldwassery betrokke was.
Kagee, 'n gekwalifiseerde prokureur, is 'n voormalige uitvoerende bestuurder van die Suid-Afrikaanse Raad van Balju's.
Nkwalase sê die staat voer aan Kagee het tussen 2006 en 2014 as middelman opgetree om vir omkoopgeld namens verskeie diensverskaffers tenderaansoeke te doen.
"Die beweerde korrupte verhouding met die diensverskaffers het met sy termyn as uitvoerende bestuurder van die raad saamgeval," sê Nkwalase in die verklaring.
Onder die betrokke diensverskaffers tel rekenaardienste, inbelsentrum-kontrakte en gemeenskaps- en eiendomsopnames.
Borgtog van R5 000 is aan Kagee toegestaan. Die saak is na die handelshof in Bellville oorgeplaas en vir verdere ondersoek tot 30 Julie uitgestel.